Čegemas
Čegemas (rus. ir karač. Чегем, kabard. Шэджэм) – upė Rusijoje, Šiaurės Kaukaze, Kabardoje-Balkarijoje; Baksano dešinysis intakas (Tereko baseinas). Prasideda respublikos pietuose, Kaukazo aukštikalnėse, susiliejus Bašil Auzu Su ir Gara Auz Su upokšniams, čiurlenantiems iš Kaukazo ledynų. Teka siauru kalnų tarpekliu (vietomis kanjonu) į šiaurės rytus. Žemupyje išteka į lygumą, kurioje vaga išsiskiria į dvi protakas. Įteka į Baksaną 33 km nuo jo žiočių. Čegemą maitina ledynų ir sniego tirpsmo vandenys. Smarkiai patvinsta vasarą. Čegemo tarpeklio šlaitais krenta vaizdingi Čegemo kriokliai. Pagrindinės gyvenvietės prie Čegemo: Aukštutinis Čegemas, Žemutinis Čegemas, Čegemas, Čegemas II.